Br:

Beograd, 18.07.2019.godine

**Predmet:** **POZIV ZA UČEŠĆE NA MEĐUNARODNOM B2B FORUMU SEE MEET 2019**

Poštovani,

Pozivamo vas da učestvujete na 4. međunarodnom B2B forumu SEE MEET 2019, koji će biti održan 16-17.10.2019. godine u Mariboru. Ovaj poslovni događaj predstavlja platformu za uspostavljanje novih poslovnih veza između kompanija iz jugoistočne i severozapadne Evrope. Ove godine u fokusu će biti energetska efikasnost, poljoprivreda, prerađivačke industrije (drvo, metal, plastika), digitalizacija i ICT, i drugi sektori. SEE MEET 2019 organizuje Razvojni centar Novo Mesto u saradnji sa Ministarstvom za ekonomski razvoj i tehnologiju Slovenije, Agencijom Spirit Slovenija i drugim partnerima. Više o događaju možete videti na internet adresi [www.seemeet.si](http://www.seemeet.si).

Delegaciju privrednika iz Srbije predvodiće predstavnici Privredne komore Srbije. Za članove PKS obezbeđena je povlašćena cena kotizacije u iznosu od 100,00 eur (+pdv 22%). Cena se odnosi na jednog predstavnika kompanije i obuhvata: učešće na forumu, do 15 personalizovanih poslovnih sastanaka u trajanju od po 25 minuta, ručak oba dana, gala večeru prvog dana skupa, osveženje na pauzama i pristup onlajn katalogu registrovanih kompanija narednih godinu dana. Troškovi putovanja i smeštaja nisu obuvaćeni i padaju na teret učesnika. Preporučen je smeštaj u Hotel City Maribor <http://www.hotelcitymb.si/>.

Registracija učešća može se izvršiti najkasnije do 22.09.2019. putem linka [https://seemeet2019.matchmaking-studio.com](https://seemeet2019.matchmaking-studio.com/), sa napomenom da u polje “Delegation leader” treba upisati “Chamber of Commerce and Industry of Serbia” kako bi se ostvarilo pravo na povlašćenu cenu kotizacije. Nakon izvršene registracije, učesnici dobijaju profakturu za uplatu kotizacije. Posle izvršene uplate, učesnici popunjavaju svoj poslovni profil na sajtu Foruma SEE MEET. Onlajn katalog biće otvoren u periodu od 30.09. do 11.10.2019. godine, kada se obavlja zakazivanje sastanaka. Za dodatne informacije možete kontaktirati dr Danicu Mićanović, višeg savetnika, T: 011 3300 944, M: 066 875 1054, E: danica.micanovic@pks.rs .

S poštovanjem,

IGOR POPOVIĆ, DIREKTOR
Sektor udruženja privrede